Stropers kom hul moses teë - Howe - Republikein
Wednesday, August 07th, 05:26:13
Stropers kom hul moses teë
Renoster dood medepligtige
Francoise Steynberg - Ruteni Muharukua is Vrydag in die Opuwo-landdroshof tot agt jaar gevangenisstraf of 'n boete van N$34 000 gevonnis al kon hy en sy medepligtige nie daarin geslaag om 'n renoster te stroop nie.
Muharukua en 'n medepligtige het in Oktober 2017 gepoog om 'n renoster in die weste van die Etosha Nasionale Park te stroop, maar het hul moses teëgekom toe die dier sy medepligtige bestorm en gedood het.
Muharukua, van die Kunenestreek, is in Oktober 2017 in hegtenis geneem, was sedertdien in aanhouding en het skuldig op vyf klagte gepleit. Hy het sy eie verdediging waargeneem.
Landdros Abel Sankwassa het hom op die eerste klag van die jag van spesiaal beskermde wild tot 'n boete van N$25 000 of sewe jaar gevangenisstraf gevonnis, waarvan twee jaar opgeskort is.
Op die klag van die onwettige besit van 'n vuurwapen is die beskuldigde 'n boete van tot N$8 000 of twee jaar tronkstraf gevonnis, asook 'n boete van N$4 000 of een jaar tronkstraf, ten volle opgeskort, vir die onwettige besit van ammunisie.
Die beskuldigde is tot ses maande tronkstraf of 'n boete van N$500 gevonnis vir die onwettige betreding van 'n nasionale park, en dieselfde vonnis omdat hy 'n vuurwapen in 'n nasionale park ingevat het.
Die hoof van die Namibiese polisie se eenheid vir beskermde hulpbronne (PRU), komm. Barry de Klerk, het gister sy tevredenheid met die vonnis uitgespreek.
"Ek is baie tevrede met die vonnis en ons het 'n mylpaal bereik. Dit is die eerste van ons sake waarin iemand skuldig bevind is wat nie 'n renoster gestroop het nie," het De Klerk gister aan Republikein gesê.
"Alhoewel die twee mans nie daaraan kon slaag om die renoster te stroop nie, is Muharukua steeds skuldig bevind aan die oortreding van die jag van spesiaal beskermde wild."